范元通見和仍邀再賦
作者：王灼
朝代：宋

paragraphs: 新橋酒作琥珀濃，平生頗羨江南翁。
扁舟尚繫清涪尾，却對爐香開病容。
何必探囊尋舊譜，一見詩筒喜欲舞。
奇芬麗句兩爭雄，蘇合芝蘭謾旁午。
當時俊氣輕百年，父老而今悲逝川。
得公操筆弔興廢，定知詩與香俱傳。
我生自是癡中絕，懶學諸儒議鹽鐵。
枯腸空洞費搜尋，兀坐忍饑三百月。